১৯৭২-৭৪-এর মতো হঠাৎ করেই যেন প্রতিদিন আইনশৃঙ্খলা পরিস্থিতির চরম অবনতি ঘটেছে। পাল্লা দিয়ে বাড়ছে অপরাধ। রাজধানী ঢাকাসহ সারা দেশে চুরি, ডাকাতি, খুন, ছিনতাই, ধর্ষণ আশঙ্কাজনক হারে বেড়ে গেছে। তুচ্ছ ব্যাপার নিয়েও ঘটছে খুনের ঘটনা। ঘরে বাইরে কোথাও নিরাপত্তা নেই। মায়ের পেটেও ঘাতকের বুলেটের নির্মম আঘাতের শিকার নবজাতক। সাধারণ মানুষের মধ্যে আইন নিজের হাতে তুলে নেয়ার প্রবণতাও বেড়ে গেছে। নৃশংসভাবে হত্যা করা হচ্ছে ছোট্ট শিশুদেরও। রাজধানীতে সুটকেসের ভেতর থেকে এক শিশুর লাশ উদ্ধার করা হয়েছে। আন্তর্জাতিক এক সংস্থার তথ্য মতে, শীর্ষ ১০ অপহরণের দেশ হিসেবে বাংলাদেশের নামও রয়েছে।